STA. MARIA, Ilocos Sur – Kinuna ni Governor Deogracias Victor Savellano a dakkel ti maitulong ti diversion dam a naipasdek ditoy nga ili tapno maibangon ti industria ti tabako a pagtitinnulongan dagiti opisial ditoy a biagen.
“Sapay la koma ta rugi daytoy ti ad-adu pay a tulong nga ipaay ni Dr. Lucio Tan para iti probinsia. Kas kasukatna, ipanamnamami ti panangisuplaymi iti de-kalidad a tabako,” kinuna ti gobernador.
Pormal a nainagunaran ti agpateg iti P3.7 a milion a diversion dam nga indonar ni Dr. Lucio Tan iti Barangay Silag itoy nga ili idi Marso 22.
Mapasayakan ti nasao a proyekto ti aganay 80 nga ektaria ti kataltalonan iti Barangay Silag, Pacang, Butir ken Cabaruan.
Segun met ken ni Cong. Eric Singson, kaunaan daytoy nga irrigation project iti probinsia a pinunduan ti pribado a tao a dakkel a itdenna a pagnam-ayan kadagiti uppat a barangay.
Kabayatanna, dinawat ni Tan ti panangaywan koma dagiti agindeg iti intedna a proyekto tapno agpaut daytoy ken ad-adu ti agsagrap. Inanamaen ti nagidonar a mapasayaat daytoy ti agrikultura itoy a paset ti Ilocos Sur.
Binisita pay ti grupo ni Tan ti proyektoda iti Batac, Ilocos Norte ken iti La Union iti dayta met la nga aldaw. (Mancielito S. Tacadena/NBN Vigan)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn